
 CUPRINS

I. ACORDURILE NATO ŞI UE CU ROMÂNIA, ÎN CALITATE DE STAT MEMBRU, PRIVIND PROTECŢIA ŞI SCHIMBUL DE INFORMAŢII CLASIFICATE

· Acordul dintre părţile la Tratatul Atlanticului de Nord pentru securitatea informaţiilor

România, în calitate de stat membru, a aderat la Acordul dintre părţile la Tratatul Atlanticului de Nord pentru securitatea informaţiilor, adoptat la Bruxelles la 6 martie 1997 şi ratificat prin Legea nr.423/2004. 
Prin acest Acord, părţile au convenit protejarea şi salvgardarea: 
a) “informaţiilor clasificate
, marcate ca atare, care sunt emise de NATO sau care sunt transmise la NATO de un stat membru;
b) informaţiilor clasificate, marcate ca atare, ale statelor membre transmise altui stat membru în sprijinul unui program, proiect sau contract NATO”.
În document se specifică, de asemenea, că:

· informaţiile definite ca şi clasificate nu vor fi divulgate statelor nemembre NATO fără acordul emitentului;
· “părţile se vor asigura că toţi cetăţenii lor, care, în îndeplinirea sarcinilor oficiale, necesită sau pot avea acces la informaţii clasificate “CONFIDENTIAL” (SECRET) şi de nivel superior, sunt verificaţi corespunzător înainte de preluarea îndatoririlor”;
· “procedurile de verificare de securitate vor fi concepute pentru a stabili dacă, ţinând cont de loialitatea şi încrederea sa, o persoană poate avea acces la informaţii clasificate fără ca acest lucru să constituie un risc inacceptabil de securitate”.

În scopul implementării măsurilor de securitate prevăzute, a fost hotărâtă înfiinţarea unei autorităţi naţionale de securitate pentru activităţile NATO.

Prin Hotărârea de Guvern nr. 353/2002, cu modificările ulterioare, au fost aprobate normele privind protecţia informaţiilor clasificate ale Organizaţiei Tratatului Atlanticului de Nord în România.


Prin Hotărârea de Guvern nr. 354/2002 au fost aprobate normele privind înfiinţarea, organizarea şi funcţionarea Agenţiei de Acreditare de Securitate, Agenţiei de Securitate pentru Informatică şi Comunicaţii şi Agenţiei pentru Distribuirea Materialului Criptografic, structuri cu competenţe specifice pe linia stocării/procesării informaţiilor clasificate NATO în cadrul sistemului de prelucrare automată a datelor, respectiv transmise prin reţele de comunicaţii ale datelor.
· Acordul între România şi Uniunea Europeană privind procedurile de securitate pentru schimbul de informaţii clasificate

România, în calitate de stat membru al Uniunii Europene, a aderat la Acordul între România şi Uniunea Europeană privind procedurile de securitate pentru schimbul de informaţii clasificate, semnat la Bruxelles la 22 aprilie 2005 şi ratificat prin Legea nr. 267/2005.


Conform art. 2, “informaţiile clasificate” înseamnă orice informaţii (respectiv cunoştinţe care pot fi comunicate sub orice formă) sau materiale care vor fi protejate împotriva divulgării neautorizate ori care au fost astfel desemnate printr-o clasificare de securitate.


Prin art. 4 s-a convenit că fiecare parte:
a) va proteja şi va păstra în siguranţă informaţiile ce fac obiectul prezentului acord, furnizate de sau schimbate cu cealaltă parte; 

b) se va asigura că informaţiile clasificate, furnizate sau schimbate, care fac obiectul prezentului acord, îşi păstrează nivelul de clasificare atribuit de partea emitentă. Partea primitoare va asigura protecţia informaţiilor clasificate în conformitate cu propriile reglementări de securitate, pentru informaţii sau materiale ce deţin o clasificare de securitate echivalentă, conform dispoziţiilor prevăzute în aranjamentele de securitate ce vor fi încheiate; 

c) nu va folosi informaţiile clasificate ce fac obiectul acordului în alte scopuri decât cele stabilite de emitent sau pentru care informaţiile sunt furnizate ori schimbate; 

d) nu va divulga informaţiile clasificate ce fac obiectul acordului unor terţi sau oricărei alte instituţii UE ori entităţi decât celor menţionate în lege, fără acordul prealabil al emitentului.

În art. 5, s-a stabilit că partea primitoare va lua decizia privind transmiterea sau divulgarea de informaţii clasificate după obţinerea acordului părţii emitente, în conformitate cu principiul controlului emitentului, definit în propriile reglementări de securitate. 


În art. 7 s-a prevăzut că părţile se vor asigura că toate persoanele care, în îndeplinirea îndatoririlor oficiale, necesită acces sau ale căror îndatoriri ori funcţii pot permite accesul la informaţiile clasificate, furnizate sau schimbate în temeiul acordului, sunt verificate corespunzător înainte de a li se acorda accesul la astfel de informaţii.  Astfel, procedurile de verificare vor stabili dacă o persoană poate avea acces la informaţii clasificate, ţinând cont de loialitatea, încrederea şi onestitatea sa. 


Art. 11 stabileşte organismele cu atribuţii în implementarea acordului:
1. Oficiul Registrului Naţional al Informaţiilor Secrete de Stat (ORNISS), acţionând în numele Guvernului României şi sub autoritatea sa, răspunde de elaborarea aranjamentelor de securitate pentru protecţia şi păstrarea în siguranţă a informaţiilor clasificate, furnizate României conform acordului. 

2. Secretariatul General al Oficiului de Securitate al Consiliului, sub îndrumarea şi din partea secretarului general al Consiliului, acţionând în numele Consiliului şi sub autoritatea sa, răspunde de elaborarea aranjamentelor de securitate pentru protecţia şi păstrarea în siguranţă a informaţiilor clasificate furnizate către UE conform acordului. 

3. Direcţia de Securitate a Comisiei Europene, acţionând în numele Comisiei Europene şi sub autoritatea acesteia, răspunde de elaborarea aranjamentelor de securitate pentru protecţia informaţiilor clasificate, furnizate sau schimbate conform acordului, în cadrul Comisiei Europene şi în interiorul locaţiilor acesteia. 
II. REGLEMENTĂRI NAŢIONALE ALE STATELOR MEMBRE UE PRIVIND PROTECŢIA INFORMAŢIILOR CLASIFICATE
· BELGIA

Legea privind clasificarea şi autorizaţiile de securitate, din 11 decembrie 1998
, stabileşte în art. 3 că domeniul clasificării informaţiilor se referă la orice informaţii, documente şi date, a căror utilizare poate submina următoarele domenii de activitate:
a) apărarea integrităţii teritoriului naţional şi a planurilor de apărare militară;
b) succesul misiunilor forţelor armate;
c) securitatea internă a statului, incluzând domeniul puterii nucleare, precum    

    şi mentinerea ordinii democratice şi constituţionale;

d) securitatea externă a statului şi a relaţiilor sale internaţionale;
e) potenţialul ştiinţific şi economic al ţării;
f) alte domenii de interes ale statului;

g) securitatea cetăţenilor belgieni aflaţi în străinatate;

h) buna funcţionare a organelor de decizie ale statului.

Conform normelor belgiene în materie, informaţiile clasificate au următoarele niveluri de secretizare: 

· TOP SECRET - se aplică informaţiilor a căror divulgare neautorizată ar putea determina prejudicii extrem de grave la adresa obiectivelor stipulate la art. 3;
· SECRET - se aplică informaţiilor a căror divulgare neautorizată ar putea determina prejudicii grave la adresa obiectivelor stipulate la art. 3;
· CONFIDENTIAL - se aplică informaţiilor a căror divulgare neautorizată ar putea deteriora obiectivele stipulate la art. 3.

Raporturile dintre nivelurile de clasificare şi cele care decurg din tratatele internaţionale sau convenţiile la care Belgia este parte sunt stabilite de către Rege. Regele reprezintă autoritatea competentă pentru stabilirea modalităţilor de clasificare, declasificare şi protecţie a informaţiilor, documentelor şi datelor, precum şi pentru stabilirea autorităţilor şi persoanelor competente să atribuie unul dintre nivelurile de clasificare, să elibereze sau să retragă autorizaţiile de securitate.

Operaţiunea de verificare a persoanelor care solicită obţinerea unei autorizaţii de securitate este efectuată de către serviciile de informaţii şi securitate, la solicitarea Ministrului de Justiţie şi Ministrului Apărării.

Persoana care solicită o autorizaţie de securitate este informată în legătură cu nivelul, obiectul, durata autorizării şi tipul de date care vor face obiectul verificării şi îşi poate retrage oricând acceptul în privinţa începerii sau continuării verificării.
· BULGARIA 

Legea protecţiei informaţiei clasificate, nr. 45/30.04.2002, cu modificările ulterioare
, reglementează producerea, procesarea, stocarea şi accesul la informaţiile clasificate. Scopul acestei legi este protecţia informaţiilor clasificate împotriva accesului neautorizat. 


Prin “informaţie clasificată” se întelege orice informaţie care este secret de stat sau secret oficial sau orice altă informaţie clasificată din altă ţară. 


Conform art. 3, accesul la informaţii clasificate este permis persoanelor care deţin o autorizaţie de acces (“clearance”) în acord cu principiul “need-to-know” (principiul nevoii de a şti 
). 


Autoritatea care coordonează strategia de protecţie a informaţiilor clasificate a Bulgariei este Comisia privind securitatea informaţiilor de stat (“The State Information Security Commission” – SISC). Atribuţiile SISC se referă la: 
· organizarea, coordonarea şi controlul activităţilor privind protecţia informaţiilor clasificate; 
· asigurarea protecţiei informaţiei clasificate; 
· desfăşurarea activităţilor în strânsă colaborare cu autorităţile Ministerului Apărării, Ministerului Afacerilor Interne şi cele ale serviciilor de securitate şi ale ordinii publice. 


“Secretul de stat” este acea informaţie a cărei divulgare poate ameninţa sau poate aduce grave prejudicii intereselor Bulgariei privind securitatea naţională, apărarea, politica externă şi protecţia ordinii constituţionale. 


Secretul de stat are următoarele niveluri de clasificare:

· TOP SECRET - se aplică informaţiilor a căror divulgare neautorizată ameninţă la un nivel de gravitate excepţională suveranitatea, independenţa şi integritatea teritorială a Bulgariei, securitatea şi apărarea naţională, ordinea constituţională şi relaţiile sale internaţionale; 
· SECRET - se aplică informaţiilor a căror divulgare neautorizată ameninţă grav suveranitatea, independenţa şi integritatea teritorială a Bulgariei, securitatea şi apărarea naţională, ordinea constituţională şi relaţiile sale internaţionale; 

· CONFIDENTIAL - se aplică informaţiilor a căror divulgare neautorizată ameninţă suveranitatea, independenţa şi integritatea teritorială a Bulgariei, securitatea şi apărarea naţională, ordinea constituţională şi relaţiile sale internaţionale; 
· FOUR OFFICIAL USE ONLY - nivel de clasificare care se aplică informaţiilor secrete oficiale.


Conform art. 34, fiecărui nivel de clasificare îi corespunde următoarea perioadă de clasificare:
· pentru informaţiile clasificate TOP SECRET – 30 de ani;

· pentru informaţiile clasificate SECRET – 15 ani;
· pentru informaţiile clasificate CONFIDENTIAL – 5 ani;
· pentru informaţiile clasificate FOUR OFFICIAL USE ONLY – 2 ani.


După expirarea perioadei de clasificare, informaţiile sunt declasificate, accesul la acestea făcându-se în baza Legii privind accesul la informaţiile publice. 


Procedura accesului la informaţiile clasificate este precizată în art. 36 al Legii privind informaţiile clasificate.


Astfel, nici o persoană nu are drept de acces la informaţiile clasificate în virtutea funcţiei oficiale deţinute, cu excepţia următoarelor autorităţi: Preşedintele Bulgariei; primul-ministru; membrii Guvernului; secretarul-general al Guvernului; membrii Parlamentului; purtătorul de cuvânt al Parlamentului; judecătorii Curţii Constituţionale; judecătorii; procurorii; avocaţii şi anchetatorii.


Preşedintelui Bulgariei, primului-ministru şi purtătorului de cuvânt al Parlamentului Bulgariei le este garantat dreptul de acces la toate nivelurile de clasificare a informaţiilor, pe întreaga perioadă a exercitării mandatului.


Membrilor Guvernului şi secretarului-general al acestuia, membrilor Parlamentului Bulgariei, precum şi judecătorilor, procurorilor, avocaţilor şi anchetatorilor le este garantat dreptul de acces la toate nivelurile de clasificare a informaţiilor, pe întreaga perioadă a exercitării mandatului, conform principiului “need-to-know”. 


Articolul 38 stabileşte posibilitatea accesului la informaţii clasificate, în virtutea funcţiei oficiale deţinute sau a îndatoririlor speciale de serviciu, pentru persoanele care sunt supuse în prealabil unei verificări a activităţii în vederea obţinerii “clearance”-ului şi unei instruiri în ceea ce priveşte protecţia informaţiilor clasificate, conform nivelului de clasificare a informaţiei care urmează a fi accesată. 
· CEHIA 


Legea privind protecţia informaţiilor clasificate, nr. 412 din 21.09.2005, cu modificările ulterioare
, reglementează domeniul informaţiilor clasificate, precum şi modalităţile de accesarea a acestora.


Prin “informaţie clasificată” se întelege orice tip de informaţie, specificată în cadrul listei informaţiilor clasificate, a cărei divulgare neutorizată, întrebuinţare greşită sau abuzivă afectează interesele Republicii Cehe.



Secretul de stat are următoarele niveluri de clasificare:

· TOP SECRET - se aplică informaţiilor a căror divulgare neautorizată, întrebuinţare greşită sau abuzivă afectează interesele Republicii Cehe la un nivel de gravitate excepţională, determinând: ameninţarea suveranităţii, integrităţii teritoriale şi principiilor democratice ale Republicii Cehe; pierderea masivă de vieţi umane sau ameninţarea vieţii cetăţenilor; afectarea economiei; încălcarea ordinii interne şi a securităţii; periclitarea operaţiunilor serviciilor de securitate naţională şi de informaţii; periclitarea activităţilor sau existenţei Organizaţiei Tratatului Atlanticului de Nord,  Uniunii Europene sau a statelor membre în cadrul acestor structuri; periclitarea capacităţii de luptă a Forţelor Armate ale Republicii Cehe, a Organizaţiei Tratatului Atlanticului de Nord sau statelor membre NATO, a Uniunii Europene sau statelor membre UE; prejudicierea relaţiilor diplomatice stabilite între Cehia şi Organizaţia Tratatului Atlanticului de Nord sau între Cehia şi Uniunea Europeană;  
· SECRET - se aplică informaţiilor a căror divulgare neautorizată, întrebuinţare greşită sau abuzivă afectează grav interesele Republicii Cehe, determinând: ameninţarea suveranităţii, integrităţii teritoriale şi prinicipiilor democratice; deteriorarea semnificativă a echilibrului economic, financiar sau monetar; pierderea de vieţi omeneşti sau ameniţarea vieţii cetăţenilor; încălcarea ordinii interne şi a securităţii; periclitarea capacităţii de luptă a Forţelor Armate ale Republicii Cehe, a Organizaţiei Tratatului Atlanticului de Nord sau a statelor membre NATO, a Uniunii Europene sau a statelor membre UE; periclitarea operaţiunilor serviciilor de securitate naţională şi de informaţii; periclitarea activităţilor sau existenţei Organizaţiei Tratatului Atlanticului de Nord,  Uniunii Europene sau statelor membre; prejudicierea relaţiilor diplomatice, stabilite între Cehia şi Organizaţia Tratatului Atlanticului de Nord, sau între Cehia şi Uniunea Europeană;   
· CONFIDENTIAL - se aplică informaţiilor a căror divulgare neautorizată, întrebuinţare greşită sau abuzivă afectează interesele Republicii Cehe, determinând: deteriorarea relaţiilor dintre Republica Cehă şi puterile străine; periclitarea securităţii unui individ; periclitarea capacităţii de luptă a Forţelor Armate ale Republicii Cehe, a  HYPERLINK "http://ro.wikipedia.org/wiki/Organiza%C5%A3ia_Tratatului_Atlanticului_de_Nord" 
Organizaţiei Tratatului Atlanticului de Nord sau a statelor membre NATO, a Uniunii Europene sau a statelor membre UE; periclitarea operaţiunilor serviciilor de securitate naţională şi de informaţii; periclitarea activităţilor sau existenţei Organizaţiei Tratatului Atlanticului de Nord, Uniunii Europene sau a statelor membre ale acestor structuri; obstrucţionarea şi pericilitarea desfăşurării operaţiunilor de verificare în cazul infracţiunilor grave; daune semnificative pentru Republica Cehă; încălcarea gravă a intereselor economice;
· RESTRICTED - se aplică informaţiilor a căror divulgare neautorizată, întrebuinţare greşită sau abuzivă afectează interesele Republicii Cehe, determinând: periclitarea activităţilor Organizaţiei Tratatului Atlanticului de Nord, Uniunii Europene sau statelor membre; obstrucţionarea sau pericilitarea desfăşurării operaţiunilor de verificare în cazul infracţiunilor; periclitarea intereselor economice ale Republicii Cehe, ale Uniunii Europene sau statelor membre; periclitarea negocierilor comerciale sau politice cu alte state; scurgeri de informaţii privind desfăşurarea operaţiunilor serviciilor cehe de informaţii.

 Procedura accesului la informaţiile clasificate este precizată în Legea privind protecţia informaţiilor clasificate.


Astfel, unei persoane îi poate fi acordat accesul la informaţii clasificate TOP SECRET, SECRET, CONFIDENTIAL sau RESTRICTED, pentru îndeplinirea sarcinilor de serviciu, în baza principiului “need-to-know”, în măsura în care acesta este posesorul unei autorizaţii de acces la informaţii clasificate PSC (“Personal Security Clearance”) sau a autorizaţiei FSC (“Facility Security Clearance”). Valabilitatea autorizaţiilor PCS şi FSC pentru accesul la informaţiile clasificate în funcţie de nivelul de clasificare al informaţiilor, este următoarea:

· pentru informaţiile clasificate TOP SECRET-  5 ani;
· pentru informaţiile clasificate SECRET - 7 ani;
· pentru informaţiile clasificate CONFIDENTIAL - 9 ani;

· pentru informaţiile clasificate RESTRICTED - 12 ani.


Persoanele cărora le este permis accesul la informaţiile clafisicate pe întreaga perioadă a exercitării mandatului, indiferent de nivelul de clasificare al informaţiilor, fără a fi supuşi verificărilor şi fără a le fi eliberate autorizaţii de acces în prealabil, sunt Preşedintele ţării, deputaţii şi senatorii, membrii Guvernului, Avocatul Poporului, judecătorii, preşedintele, vice-preşedintele şi membrii Curţii Supreme de Audit. 


Rolul de coordonator al protecţiei informaţiilor clasificate la nivel naţional este îndeplinit de către Autoritatea Naţională de Securitate, al cărei director este numit de către Guvern, după audierea sa prealabilă în cadrul comisiei de specialitate din Camera Deputaţilor. 


Autoritatea Naţională de Securitate deţine atribuţii de supraveghere şi control asupra protecţiei informaţiilor clasificate, desfăşurându-şi activitatea în acord cu angajamentele asumate de Republica Cehă, în calitatea sa de membră a Uniunii Europene şi a Organizaţiei Tratatului Atlanticului de Nord.


De asemenea, Autoritatea Naţională de Securitate coordonează agenţiile naţionale care răspund de securitatea comunicaţiilor, sistemul naţional de securitate, distribuirea materialului criptografic şi măsurarea emisiilor electromagnetice.

· ESTONIA
 
Legea privind secretele de stat, din 26 ianuarie 1999
, reglementează domeniul secretelor de stat şi procedurile de clasificare ale acestora. 

“Secretul de stat” se referă la acele informaţii care aparţin, se află în controlul sau sunt produse de sau pentru autorităţile statului şi a căror divulgare poate aduce grave prejudicii securităţii naţionale a Estoniei.


Secretul de stat are următoarele niveluri de clasificare:

· TOP SECRET – se aplică informaţiilor privind: planul naţional de management al crizelor; acţiunile de supraveghere realizate de către serviciile de securitate şi informaţii (Security Police Board, Information Board), în cooperare cu cele ale altor state; schimbul de informaţii între serviciile de securitate; baza de date electronică realizată în urma activităţilor de supraveghere; persoanele şi agenţii care acţionează sub acoperire; locaţiile sistemului criptografic; metodele şi mijloacele de organizare a INFOSEC
, precum şi serviciile speciale de telecomunicaţii;
· SECRET- se aplică informaţiilor privind: declararea stării de mobilizare; componentele Forţelor de Apărare şi ale Ligii Naţionale de Apărare, pe timp de război; analizele de risc ale autorităţilor statului privind ameninţările la adresa ordinii constituţionale şi măsurile care se impun pentru prevenirea acestora; domeniul cercetării strategice militare şi fondurile alocate de la bugetul de stat în acest scop; lista şi cantităţile rezervelor necesare securităţii naţionale şi mobilizării forţelor armate; planurile de comunicaţii ale Forţelor de Apărare şi ale Ligii Naţionale de Apărare; îndatoririle de serviciu ale personalului din cadrul Forţelor de Apărare; structura serviciilor de securitate şi de informaţii; numărul total de arme şi muniţii folosite de Forţele de Apărare, de Liga Naţională de Apărare şi de serviciile de securitate şi de informaţii, precum şi numărul total al echipamentelor speciale folosite de acestea; persoanele care au semnat declaraţii de colaborare cu serviciile secrete şi de informaţii; lista priorităţilor naţionale privind strângerea de informaţii de către serviciile de securitate şi de informaţii; cooperarea personalului Forţelor de Apărare şi al serviciilor de securitate şi de informaţii cu cel al Cancelariei de Stat;  informaţiile privind bunurile de stat, intrate în posesia serviciilor de securitate şi de informaţii;
· CONFIDENTIAL – se aplică informaţiilor privind: planul de management al crizei realizat de către Ministerul Apărării, Ministerul de Afaceri Interne şi alte autorităţi ale statului; criteriile de întrunire ale Comisiei guvernamentale privind managementul crizei;  lista, aprobată de Guvern, cu întreprinderile şi agenţiile de importanţă naţională, cu atribuţii în domeniul pregătirii situaţiei de urgenţă; structura Forţelor de Apărare şi a Ligii Naţionale de Apărare pe timp de război; planul de apărare în cazul instituirii situaţiei de urgenţă; informaţii privind planurile unităţilor militare în caz de situaţie de urgenţă şi pe timp de război; planurile de mobilizare a Forţelor de Apărare şi a Ligii Naţionale de Apărare; tehnologia de informare şi comunicare a sistemului de supraveghere al forţelor aeriene; planurile depozitelor de arme şi muniţie; informaţii privind locuinţele angajaţilor serviciilor de securitate şi de informaţii; informaţii a căror divulgare ar putea pune în pericol INFOSEC; cooperarea Ministerului Apărării, în calitate de organ reprezentativ al statului in domeniul securităţii naţionale cu Forţele de Apărare, cu serviciile de securitate şi de informaţii şi cu Cancelaria de Stat; informaţiile privind importul, exportul şi tranzitul bunurilor strategice;
· RESTRICTED – se aplică informaţiilor privind: statele străine sau organizaţiile internaţionale, culese şi redactate de către Ministerul Afacerilor Externe şi Ministerul Apărării; metodele şi echipamentele tehnice folosite de către agenţiile de supraveghere în strângerea probelor.

Procedura declasificării informaţiilor prevede că orice informaţie clasificată, a cărei divulgare nu mai aduce prejudicii securităţii naţionale a statului, poate fi declasificată înainte de termenul stabilit de lege. Dacă informaţia clasificată, al cărei termen de clasificare a expirat, necesită încă protecţie împotriva divulgării unor secrete de stat, atunci se va proceda la prelungirea termenului de clasificare, dar nu mai mult de 50 de ani.  


Art. 16 al Legii privind secretul de stat prevede faptul că personalul serviciilor de securitate şi de informaţii, precum şi cel al Forţelor de Apărare are atribuţii în privinţa organizării protecţiei secretelor de stat. Aceste autorităţi supraveghează programele de protecţie şi activitatea agenţiilor însărcinate cu protecţia secretelor de stat, a instituţiilor, a persoanelor juridice şi a angajaţiilor care deţin autorizaţii de acces la secretele de stat. 


Legea stabileşte, de asemenea, faptul că rolul de coordonare şi organizare a protecţiei secretelor de stat revine Comisiei guvernamentale pentru protecţia secretelor de stat, care are în atribuţii:
· înaintarea de propuneri Guvernului privind organizarea protecţiei secretului de stat; 
· verificarea petiţiilor şi plângerilor privind aplicarea defectuoasă a Legii privind secretele de stat; 
· emiterea de avize privind proiectele legislative şi acordurile internaţionale referitoare la păstrarea secretului de stat.


Autorităţile care au acces la informaţii clasificate, indiferent de nivelul de clasificare, în virtutea funcţiei deţinute în stat, sunt: Preşedintele Estoniei; membrii Parlamentului; membrii Guvernului; judecătorii; comandanţii Forţelor de Apărare; ministrul Justiţiei; preşedintele Băncii Naţionale a Estoniei.


O persoană fizică poate accesa secrete de stat, clasificate la nivelul RESTRICTED, în virtutea funcţiei pe care o deţine în cadrul autorităţilor de stat. Accesul celorlalte persoane juridice sau fizice la secretele de stat clasificate la nivelul RESTRICTED, va fi decis în funcţie de fiecare caz în parte, de către autoritatea competentă.


Este prevăzut, de asemenea, accesul persoanelor fizice sau jurice la secretele de stat clasificate la nivelul CONFIDENTIAL, SECRET, TOP SECRET, pe baza unei autorizaţii.  Autorizaţia de acces la secrete de stat clasificate la un nivel superior permite accesarea secretelor de stat clasificate la un nivel inferior; accesul la secrete de stat clasificate la un nivel inferior nu permite accesarea secretelor de stat de la un nivel superior de clasificare.

· LETONIA 


Conform Legii privind secretul oficial, din 1 ianuarie 1997, cu modificările ulterioare
, “secretul oficial” desemnează informaţiile cu caracter militar, politic, economic, ştiinţific, tehnic sau de orice alt tip, incluse în lista aprobată de Guvern, a căror pierdere sau divulgare poate aduce grave prejudicii securităţii statului, intereselor economice sau politice ale acestuia. Informaţiile cuprinse în listă se referă la: potenţialul militar, strategia de apărare a ţării şi de moblizare a armatei; sistemul de comunicaţii şi informaţii; armamentul achiziţionat de către Serviciul de Securitate Naţională (State Security) şi alte instituţii din domeniul apărării; amplasarea locaţiilor cu o semnificaţie deosebită pentru apărarea şi siguranţa naţională; produsele fabricate pentru apărarea ţării şi siguranţa naţională; sistemele şi echipamentele de codificare; organizarea, conţinutul şi metodele folosite în cadrul anchetelor şi serviciile secrete; păstrarea şi transportarea monedei de stat; organizarea serviciilor de pază pentru protecţia demnitarilor; activitatea de cercetare ştiinţifică; politica externă a statului şi relaţiile economice externe de importanţă strategică; mijloacele şi tehnica de protecţie a secretelor oficiale, primite de către Letonia de la alte state sau în urma unor acorduri internaţionale.


Normele letoniene privind secretul oficial se află în concordanţă cu normele privind protecţia informaţiilor clasificate ale NATO, UE sau ale altor organizaţii şi instituţii internaţionale.

Secretul oficial are următoarele niveluri de clasificare: 

· TOP SECRET – se aplică acelor informaţii de natură militară, politică, economică, ştiinţifică, tehnică sau care se referă la serviciile de informaţii sau la operaţiunile de investigare, a căror pierdere sau divulgare neautorizată ar putea determina: agresiuni armate împotriva Letoniei sau a aliaţilor săi; ruperea relaţiilor diplomatice sau excluderea Letoniei din cadrul tratatelor internaţionale sau din organizaţiile interguvernamentale din care face parte; destabilizarea politicii interne a statului şi instituirea stării de asediu sau a stării de urgenţă; divulgarea planurilor de apărare ale statului sau de codificare a sistemelor de comunicaţii ale serviciilor de informaţii; divulgarea descoperirilor ştiinţifice şi tehnologice importante.

· SECRET- se aplică acelor informaţii de natură militară, politică, economică, ştiinţifică, tehnică sau care se referă la servicii de informaţii sau la operaţiuni de investigare, a căror pierdere sau divulgare neautorizată ar putea determina: deteriorarea relaţiilor internaţionale; divulgarea unor planuri militare sau a unor dispoziţii ale serviciilor de informaţii; divulgarea conţinutului operaţiunilor de anchetă sau a identităţii persoanelor implicate în cadrul unei anchete; divulgarea unor descoperiri ştiinţifice sau tehnologice privind domeniul apărării statului sau dezvoltarea unui anumit sector economic;
· CONFIDENTIAL - se aplică acelor informaţii de natură militară, politică, economică, ştiinţifică, tehnică sau care se referă la servicii de informaţii sau la operaţiuni de investigare, a căror pierdere sau divulgare neautorizata ar putea pune în pericol interesele statului, afectând instituţiile acestuia.


Secretelor oficiale le corespund următoarele perioade de clasificare: 
· pentru informaţiile clasificate TOP SECRET – maxim de 20 de ani;

· pentru informaţiile clasificate SECRET – maxim 10 ani;

· pentru informaţiile clasificate CONFIDENTIAL – maxim 5 ani.


În cazul în care perioada de clasificare a expirat sau informaţia clasificată şi-a pierdut importanţa înainte de sfârşitul perioadei de clasificare, operaţiunea de secretizare a informaţiei va fi anulată, iar informaţia va fi redată opiniei publice.  Guvernul Letoniei  stabileşte reglementările legale în privinţa activităţii de clasificare, declasificare, recepţie, înregistrare, păstrare, folosire şi distrugere a informaţiilor clasificate. 

Accesul la informaţiile calsificate se face pe baza unui permis special acordat acelor persoane care, prin natura activităţilor pe care le desfăşoară sau a sarcinilor de serviciu pe care le îndeplinesc, folosesc sau protejează secretele oficiale, cu îndeplinirea următoarelor condiţii: au capacitate de discernământ şi sunt majore; au cetăţenie letonă; au semnat un acord privind nedivulgarea secretelor oficiale.

Oficiul pentru Respectarea Constituţiei (The Constitution Protection Bureau), Serviciul militar de contraspionaj (the Military Counterintelligence Service), precum şi alte autorităţi ale statului (Security Police), conduc, coordonează şi controlează protecţia secretelor oficiale.  


Oficiul pentru Respectarea Constituţiei este responsabil de realizarea schimbului de informaţii clasificate cu celelalte state, organizaţii internaţionale şi instituţiile acestora, precum şi de protecţia acestor informaţii. 
· LITUANIA

Legea privind secretul de stat şi secretul oficial, nr. VIII- 1443, cu modificările ulterioare
, reglementează clasificarea, păstrarea, folosirea, declasificarea, coordonarea şi controlul informaţiei care reprezintă secrete de stat sau secrete oficiale.


În acest context, informaţiile privind secretele altor state sau organizaţiilor internaţionale, transferate Republicii Lituania, vor fi păstrate şi folosite în acord cu procedurile stabilite de către acordurile internaţionale la care Lituania este parte şi de către acestă lege; în cazul în care, în cadrul acordurilor internaţionale la care Lituania este parte, sunt stabilite alte norme privind păstrarea şi folosirea secretelor de stat decât cele stabilite în lege, prioritare vor fi normele stabilite la nivelul acordurilor internaţionale.


Informaţiile clasificate au următoarele clase de secretizare: 

· SECRET DE STAT –informaţiile de natură politică, economică, militară, de aplicare a legii, ştiinţifică şi tehnică a căror pierdere sau divulgare poate prejudicia suveranitatea Lituaniei, apărarea sau economia ţării, sistemul constituţional şi politic sau poate ameninţa viaţa, sănătatea sau drepturile constituţionale ale indivizilor;
· SECRET OFICIAL - informaţiile de natură politică, economică, militară, de aplicare a legii, ştiinţifică şi tehnică a căror diseminare se va restrânge la nivelul intereselor statului sau instituţiilor sale, fără ca acest fapt să prejudicieze drepturile constituţionale ale indivizilor. 

În categoria secretelor de stat sunt cuprinse informaţii privind: mobilizarea rezervelor şi a resurselor materiale; programele statului desfăşurate pe timp de război; dezvoltarea, producţia şi folosirea titlurilor de proprietate, documentelor, bancnotelor şi monezilor; statele străine şi organizaţiile internaţionale; planurile de combatere a terorismului; organizarea protecţiei centralei nucleare Ignalina; planurile de trasare a cablurilor şi echipamentului prin intermediul cărora se asigură comunicarea guvernamentală specială, alimentarea cu energie electrică, termică, cu apă şi alţi agenţi; organizarea şi realizarea codificării; organizarea sistemelor de protecţie a reţelelor de calculatoare speciale şi militare; utilizarea posturilor de radio în interesul securităţii şi apărării statului; planurile privind apărarea statului, managementul armatei şi altor forţe armate, securizarea graniţelor; programele de producţie a armelor, muniţiei şi explozivilor, a echipamentului de luptă; bugetul şi cheltuielile destinate activităţilor operative, achiziţionării de arme, muniţie, explozibili şi echipamente de luptă; participanţii în activităţi operative sub acoperire; documente clasificate de identificare a martorilor sau victimelor; informaţii despre persoanele care, conform legislaţiei Lituaniei, se află sub protecţia statului; hărţile militare şi planurile topografice ale Lituaniei, în care sunt specificate obiectivele strategice ale statului; activităţiile serviciilor de informaţii rezultatele testului poligraf şi ale înregistrărilor video ale interogatoriilor. 


În categoria secretelor oficiale sunt cuprinse informaţiile detaliate privind: verificarea candidaturilor indivizilor ale căror viitoare îndatoriri de serviciu implică accesul la informaţii clasificate; căutarea şi reţinerea delicvenţilor, precum şi alte informaţii privind desfăşurarea activităţilor poliţiei; organizarea măsurilor de securitate pentru obiectivele protejate; informaţii privind organizarea acţiunilor operative de către unităţile specializate ale statului; personalul şi rezerva de materiale tehnice a Forţelor Armate, a unităţilor operative ale Ministerului Apărării Naţionale, ale Ministerului de Interne, ale Departamentului Securităţii de Stat, ale Serviciului Special de Investigaţii şi ale Biroului Vamal al Lituaniei; contribuţiile la asigurările sociale de stat ale ofiţerilor angajaţi în cadrul unităţilor operative speciale ale Ministerului Apărării Naţionale, ale Ministerului de Interne, ale Departamentului Securităţii de Stat, ale Serviciului Special de Investigaţii şi ale Biroului Vamal al Lituaniei; informaţii privind resursele materiale ale rezervei de stat; planurile detaliate ale activităţilor instituţiilor statului în cazul situaţiilor extreme; organizarea şi tactica transportului naval special de stat al mărfurilor; protecţia băncilor şi a altor instituţii de credit; stabilirea cursului de schimb al monedei naţionale şi al monedelor străine; tranzacţiile de răscumpărare, titlurile de acţiuni şi împrumuturile Băncii Naţionale a Lituaniei.


Informaţiile clasificate au următoarele niveluri de secretizare: 

· TOP SECRET- se aplică acelor informaţii a căror pierdere sau divulgare neautorizată poate determina prejudicii extrem de grave la adresa statului;
· SECRET- se aplică acelor informaţii a căror pierdere sau divulgare neautorizată poate determina prejudicii grave la adresa statului;
· CONFIDENTIAL- nivel de clasificare care se aplică acelor informaţii a căror divulgare neautorizată poate deteriora interesele statului;
· RESTRICTED - se aplică acelor informaţii a căror divulgare neautorizată poate compromite secretele oficiale. 

Informaţiilor secrete de stat le corespund următoarele perioade de clasificare: 
· pentru informaţiile clasificate TOP SECRET – maxim 30 de ani;
· pentru informaţiile clasificate SECRET – maxim 15 ani;
· pentru informaţiile clasificate CONFIDENTIAL – maxim 5 ani;
· pentru informaţiile clasificate RESTRICTED - perioada de clasificare nu este prestabilită.

Declasificarea se face în măsura în care expiră perioada de clasificare, iar motivul care a determinat clasificarea documentului nu mai există. Declasificarea poate fi făcută înaintea expirării perioadei de clasificare prin decizia autorităţii care a clasificat informaţiile.

Preşedintelui Lituaniei, preşedintelui Parlamentului şi primului- ministru le este garantat ex officio accesul la informaţii clasificate.

Candidaţii la funcţiile publice, ale căror viitoare îndatori de serviciu prevăd accesul la informaţii clasificate, vor fi investigaţi conform procedurilor stabilite de către Guvern. Persoanele care au primit certificate de securitate (“special national personnel security clearance”) de la autorităţile abilitate, îşi pot exercita dreptul privind accesul şi protecţia informaţiilor secrete de stat.  

O persoană poate avea acces la informaţii clasificate conform îndatoririlor de serviciu, dacă: 

· este cetăţean al Lituaniei;
· acceptă îndeplinirea procedurilor de verificare de către autorităţile abilitate;
· răspunde din punct de vedere al calificărilor personale şi profesionale  

  cerinţelor postului; 
· se angajează în scris să nu divulge informaţiile secrete de stat.

Rolul de coordonare a protecţiei informaţiilor clasificate revine Comisiei pentru coordonarea protecţiei secretelor Lituaniei, al cărei statut este aprobat de Guvern. 

În atribuţiile comisiei intră:
· implementarea acordurilor internaţionale/înţelegerilor privind protecţia informaţiilor clasificate, la care Lituania este parte;
· emiterea certificatelor de securitate, conform procedurii stabilite de către Guvern sau de către orice altă instituţie aflată în subordinea acestuia;
· formularea propunerilor de amendare a Legii privind secretele de stat şi secretele oficiale şi îmbunătăţirea sistemului de protecţie a informaţiilor clasificate;
· analiza şi modificarea listei informaţiilor clasificate;
· extinderea perioadei de clasificarea a unor informaţii secrete de stat;
· efectuarea transferului de informaţii clasificate către alte state sau organizaţii internaţionale, care nu fac parte din cadrul acordurilor reciproce la care Lituania este parte.
Departamentul  Securităţii de Stat  are rolul de a:

· controla respectarea procedurilor de clasificare, folosire, păstrare şi declasificare a informaţiilor considerate secrete de stat;
· propune măsuri de îmbunătăţire a sistemului de protecţie a secretelor de stat Guvernului şi comisiei pentru coordonarea protecţiei secretelor Lituaniei;
· conduce investigaţiile în legătură cu pierderea sau divulgarea secretelor de stat;
· acorda asistenţă metodologică privind protecţia informaţiilor considerate secrete de stat.
· POLONIA 


 Legea protecţiei informaţiilor clasificate, din 22 ianuarie 1999
, stabileşte standardele şi condiţiile de protecţie ale informaţiilor, indiferent de forma lor de comunicare.


Comisia guvernamentală privind protecţia informaţiilor clasificate este un organism cu rol consultativ în problematica informaţiilor clasificate, având ca atribuţii:

· redactarea ghidurilor practice privind informaţiile clasificate;
· avizarea planurilor de acţiune la nivel naţional, în cazul divulgării informaţiilor clasificate secrete de stat;
· evaluarea impactului unor situaţii speciale de ameninţare la adresa securităţii informaţiilor clasificate;
· armonizarea legislaţiei interne privind informaţiile clasificate cu cea rezultată în urma angajamentelor internaţionale la care Polonia este parte; 
· avizarea legilor şi programelor, studiilor, rapoartelor privind protecţia informaţiilor clasificate;
· supravegherea sistemul de securitate al informaţiilor clasificate în ceea ce priveşte industria de armament, tranzacţiile cu arme şi echipament special, proiectele de cercetare privind apărarea naţională, pregătirea economiei naţionale pentru mobilizare şi managementul rezervelor de stat.

Serviciile de securitate ale statului au răspunderi în ceea ce priveşte verificarea securităţii informaţiilor clasificate, asigurarea securităţii sistemelor şi reţelelor de informaţii electronice, efectuarea verificărilor de securitate, protejarea schimbului de informaţii clasificate cu alte state sau organizaţii internaţionale şi pregătirea personalului care gestionează informaţii clasificate. 


Secretele de stat au următoarele niveluri de clasificare:

· TOP SECRET –se aplică acelor informaţii a căror divulgare neautorizată ar putea determina prejudicii extrem de grave la adresa independenţei şi securităţii statului sau relaţiilor sale internaţionale.
· SECRET - se aplică acelor informaţii a căror divulgare neautorizată ar putea determina prejudicii grave la adresa poziţiei internaţionale a statului, a intereselor naţionale de apărare, a securităţii statului şi a cetăţenilor săi.


Secretele de serviciu au următoarele niveluri de clasificare:

· CONFIDENTIAL - se aplică acelor informaţii a căror divulgare neautorizată poate deteriora interesele statului sau anumite zone de interes public;

· RESTRICTED - se aplică acelor informaţii a căror divulgare neautorizată poate deteriora interesele protejate ale unor cetăţeni sau organizaţii. 


Informaţiile secret de stat se pot declasifica după 50 de ani de la momentul clasificării lor. 


Informaţiile secret de serviciu, secretizate conform nivelului CONFIDENTIAL, pot fi declasificate după o perioadă de 5 ani, iar cele secretizate RESTRICTED, după o perioadă de 2 ani.


Legea prevede existenţa unor care nu pot fi declasificate şi care se referă la:

· datele de identificare ale civililor şi militarilor care aparţin serviciilor de securitate şi care sunt implicaţi în operaţiuni de supraveghere;

· datele de identificare ale celor care au ajutat autorităţile, serviciile şi instituţiile statului în desfăşurarea operaţiunilor de supraveghere;

· informaţii clasificate obţinute de la alte state sau organizaţii internaţionale.


Prin ordin al Consiliului de Miniştri sunt stabilite funcţiile din cadrul autorităţilor aflate sub control guvernamental, ale căror îndatoriri de serviciu implică accesul la informaţii secrete de stat. Astfel, o persoană va fi angajată într-o funcţie care presupune accesul la informaţii clasificate, după ce va fi în prealabil verificată şi pregatită pentru gestionarea informaţiilor clasificate. Certificatele de securitate (security clearance) sunt eliberate de ministrul Afacerilor Interne.

Operaţiunile de verificare prealabilă pentru accesul la informaţii clasificate nu se aplică Preşedintelui Poloniei, preşedintelui Sejm-ului şi Senatului, precum şi altor autorităţi ale statului. 


În situaţii excepţionale, anumitor persoane sau instituţii le poate fi acordat accesul la informaţii secrete de stat, cu autorizaţia scrisă din partea şefului cancelariei prezidenţiale, şefului cancelariei Sejm-ului sau Senatului, şefului cancelariei primului-ministru sau a ministrului sau directorului serviciului de securitate în a cărui responsabilitate intră respectivele informaţiile clasificate. 

· REGATUL UNIT AL MARII BRITANII ŞI 

     AL IRLANDEI DE NORD


Legea secretelor oficiale, din anul 1989
, reglementează domeniul infracţiunilor în cazul divulgării neautorizate a anumitor informaţii  de către personalul aflat în serviciul Reginei Regatului Unit al Marii Britanii şi al Irlandei de Nord sau în serviciul Guvernului.


Conform legii, “secretul oficial” este orice informaţie, document sau articol, pe care o persoană aflată în serviciul Reginei Regatului Unit al Marii Britanii şi al Irlandei de Nord sau în serviciul Guvernului le deţine în posesie sau le-a deţinut, prin natura îndatoririlor de serviciu. 


Reglementările acestei legi se adresează:

· personalului aflat în serviciul Reginei Regatului Unit al Marii Britanii şi al Irlandei de Nord, incluzând miniştrii;  funcţionarilor publici, incluzând personalul diplomatic; personalului forţelor armate şi al poliţiei; 

· personalului aflat în serviciul Guvernului;

· unui număr mic de organizaţii non-guvernamentale, care se află în serviciul Reginei Regatului Unit al Marii Britanii şi al Irlandei de Nord;

· Autorităţii Energiei Atomice;

· Companiei britanice pentru combustibili nucleari;

· Biroului Naţional de Audit şi Biroului de Audit al Irlandei de Nord; 

· altor persoane care nu se află în serviciul Reginei sau Guvernului, dar care au sau au avut în posesie informaţii oficiale.


În cadrul legii sunt specificate şase categorii de informaţii oficiale a căror divulgare neautorizată constituie infracţiune:

1. informaţiile privind activităţile serviciilor de securitate şi de informaţii. Orice membru al structurilor securităţii sau al serviciilor de informaţii, este vinovat de comiterea unei infracţiuni dacă, fără o autorizaţie în baza legii, divulgă informaţii, documente sau articole privind domeniul securităţii sau al serviciilor de informaţii, care sunt sau au fost în posesia sa datorită îndatoririlor de serviciu;

2. informaţiile oficiale din domeniul apărării. Acestea se referă la forţele armate şi interesele Regatului Unit al Marii Britanii şi al Irlandei de Nord în străinătate, incluzând în acestă categorie şi siguranţa cetăţenilor aflaţi în străinătate, armamentul folosit de către forţele armate, politica de apărare, strategia militară şi de informaţii, asigurarea proviziilor şi serviciilor necesare armatei pe timp de război;



3. informaţiile din domeniul relaţiilor internaţionale;

4. informaţiile a căror divulgare neautorizată poate determina evadarea unor persoane aflate în arest, obstrucţionarea efectuării investigaţiilor sau arestării suspecţilor;

5. informaţiile divulgate sau încredintate in mod ilegal, de către o persoană aflată în serviciul Reginei Regatului Unit al Marii Britanii şi al Irlandei de Nord sau în serviciul Guvernului, unei alte persoane, care la rândul său divulgă această informaţie, cunoscându-i caracterul oficial; 


6. informaţiile comunicate în mod confidenţial de către sau în numele Regatului Unit al Marii Britanii şi al Irlandei de Nord altui stat sau organizaţii internaţionale şi care se referă la serviciile de securitate sau de informaţii, la apărarea naţională sau relaţiile internaţionale.


Informaţiile clasificate au următoarele niveluri de clasificare, stabilite de către primul-ministru, în anul 1994:

· TOP SECRET - se aplică acelor informaţii a căror pierdere sau divulgare neautorizată ar putea ameninţa securitatea internă a statului sau a altor ţări sau ar putea conduce la pierderea masivă de vieţi omeneşti.  

· SECRET - se aplică acelor informaţii a căror pierdere sau divulgare neautorizata ar putea determina: tensionarea şi deteriorarea relaţiilor dintre state; ameninţarea vieţii cetăţenilor, a securităţii şi libertăţii individuale, a ordinii publice; prejudicii grave la adresa  sistemului naţional de securitate; pierderi masive în sectorul financiar, economic şi comercial;

· CONFIDENTIAL - se aplică acelor informaţii a căror pierdere sau divulgare neautorizată ar putea determina: deteriorarea relaţiilor diplomatice; obstrucţionarea efectuării investigaţiilor sau comiterea unei infracţiuni; obstrucţionarea implementării politicilor guvernamentale;

· RESTRICTED - se aplică acelor informaţii a căror pierdere sau divulgare neautorizată ar putea determina: pierderi financiare; încălcarea prevederilor privind divulgarea informaţiilor; dezavantajarea Guvernului în cadrul negocierilor comerciale cu alte părţi; subminarea managementului sectorului public.
 
· SLOVENIA

Legea informaţiilor clasificate, din 2001
, stabileşte cadrul general privind definirea, protecţia şi accesul la informaţiile clasificate. 


Conform legii, “informaţiile clasificate” se referă la acele informaţii aparţinând domeniilor securităţii publice, apărării naţionale, afacerilor externe, serviciilor de informaţii şi agenţiilor guvernamentale ale Sloveniei, activităţiilor ştiinţifice şi de cercetare, activităţiilor economice şi financiare, a căror divulgare neautorizată poate aduce grave prejudicii securităţii statului, intereselor sale politice sau economice.  

 
Nivelurile de clasificare sunt:

· TOP SECRET – se aplică acelor informaţii a căror divulgare neautorizată poate pune în pericol sau aduce grave prejudicii intereselor vitale ale Sloveniei, precum ordinea constituţională, independenţa,  integritatea şi apărarea statului; 

· SECRET – se aplică acelor informaţii a căror divulgare neautorizată poate afecta grav securitatea sau interesele Sloveniei;

· CONFIDENŢIAL – se aplică acelor informaţii a căror divulgare neautorizată poate afecta securitatea sau interesele Sloveniei;

· RESTRICTED - se aplică acelor informaţii a căror divulgare neautorizată poate afecta activitatea sau îndeplinirea sarcinilor unei agenţii.

Informaţiile clasificate pot fi declasificate de către o persoană autorizată, odată ce motivele care au condus la clasificarea documentului au încetat să mai existe. 


Autorizaţia de acces la informaţii clasificate CONFIDENTIAL, SECRET şi TOP SECRET este emisă de către Ministerul de Interne, Ministerul Apărării sau Serviciului Sloven de Informaţii (Slovenian Intelligence and Security Agency).


Autorizaţia de acces pentru autorităţile oficiale şi angajaţii Ministerului de Interne, Ministerului Apărării şi Serviciului Sloven de Informaţii, care solicită accesul la informaţii clasificate pentru îndeplinirea sarcinilor de serviciu, este emisă de către directorul persoanei juridice care deţine astfel de informaţii. Oficiul Naţional al Sloveniei privind protecţia informaţiilor clasificate este înştiinţat în legătură cu emiterea unei autorizaţii de acces la informaţii clasificate. 


Autorităţile care nu au nevoie de autorizaţii de acces la informaţii clasificate sunt: Preşedintele Sloveniei, primul-ministru, deputaţii, consilierii de stat, primarii şi consilierii municipali, membrii Guvernului, Avocatul Poporului, guvernatorul Băncii Naţionale a Sloveniei, membrii Curţii de Audit, judecătorii şi procurorul general.


Durata de valabilitate a autorizaţiei de acces la informaţiile clasificate este stabilită în funcţie de nivelul de clasificare:
· pentru informaţiile clasificate la nivelul CONFIDENŢIAL - până la 10 ani;
· pentru informaţiile clasificate la nivelul SECRET şi TOP SECRET - până la 5 ani.
 


Toate autorităţile şi angajaţii instituţiilor care lucrează cu informaţii clasificate au acces la nivelul RESTRICTED, după semnarea unei declaraţii privind luarea la cunoştiinţă a prevederilor legii şi păstrarea secretului.


Oficiul Naţional al Sloveniei privind Protecţia Informaţiilor Clasificate, aflat în subordinea Guvernului, are ca atribuţii:

· monitorizarea activităţii de clasificare şi protejare a informaţiilor;
· punerea în aplicare a legislaţiei internaţionale privind protecţia informaţiei clasificate;
· coordonarea activităţii agenţiilor guvernamentale privind autorizările de securitate;
· păstrarea registrelor de autorizări;
· îmbunătăţirea măsurilor de protecţie a informaţiilor clasificate. 
� Conform anexei nr. 1 a Legii nr. 423/2004 privind aderarea României la Acordul dintre părţile la Tratatul Atlanticului de Nord pentru securitatea informaţiilor, adoptat la Bruxelles la 6 martie 1997, informaţiile clasificate reprezintă informaţii sau materiale care necesită protecţie împotriva dezvăluirii neautorizate şi care au fost astfel stabilite prin clasificările de securitate. 


� BELGIA: � HYPERLINK "http://www.legislationline.org/topics/country/41/topic/3" ��http://www.legislationline.org/topics/country/41/topic/3�





� http://www.legislationline.org/topics/country/39/topic/3


� Conform HG nr. 353/2002 pentru aprobarea normele privind protecţia informaţiilor clasificate ale Organizaţiei Tratatului Atlanticului de Nord în România, principiul nevoii de a şti are următorul înţeles: “nici o persoană nu este îndreptăţită doar prin rang, funcţie sau certificate de securitate să aibă acces la informaţii clasificate …numărul persoanelor care au acces la informaţii şi documente clasificate…trebuie restrâns la cele ale căror activitate şi îndatoriri profesionale impun lucrul cu astfel de informaţii.”


� http://www.nbu.cz/en/legislation/


� � HYPERLINK "http://www.legislationline.org/topics/country/33/topic/3" ��http://www.legislationline.org/topics/country/33/topic/3�


� INFOSEC se refera la domeniul protecţiei informaţiilor stocate în cadrul sistemelor de prelucrare automata a datelor.


� � HYPERLINK "http://www.legislationline.org/topics/country/19/topic/3" ��http://www.legislationline.org/topics/country/19/topic/3�





� � HYPERLINK "http://www.legislationline.org/topics/country/17/topic/3" ��http://www.legislationline.org/topics/country/17/topic/3�


� http://www.legislationline.org/topics/country/10/topic/3


� � HYPERLINK "http://www.opsi.gov.uk/acts/acts1989/Ukpga_19890006_en_1.htm" ��http://www.opsi.gov.uk/acts/acts1989/Ukpga_19890006_en_1.htm�


� � HYPERLINK "http://www.legislationline.org/topics/country/3/topic/3" ��http://www.legislationline.org/topics/country/3/topic/3�





PAGE  
1


DIRECŢIA CERCETARE ŞI DOCUMENTARE


